b'\n_START_ARTICLE_\nTimo-Pekka Heikkinen\n_START_SECTION_\nUra\n_START_PARAGRAPH_\nHeikkinen on JYPin kasvatti. H\xc3\xa4n voitti joukkueen B-nuorissa SM-hopeaa vuonna 2002 ja kaudella 2002\xe2\x80\x932003 sis\xc3\xa4isen pistep\xc3\xb6rssin tehoilla 12+12=24. JYPin A-nuorissa Heikkinen voitti Suomenmestaruuden vuonna 2006, SM-hopeaa vuonna 2004 ja SM-pronssia vuonna 2005. A-juniori-i\xc3\xa4n p\xc3\xa4\xc3\xa4tytty\xc3\xa4 h\xc3\xa4n siirtyi JYPin SM-liigajoukkueen p\xc3\xa4\xc3\xa4valmentajan Matti Alatalon ehdotuksesta kaudeksi 2006\xe2\x80\x932007 Mestis-joukkue Forssan Palloseuraan, jossa tulokaskausi toi 43 runkosarjaottelussa tehot 3+2=5. Joukkue putosi kauden p\xc3\xa4\xc3\xa4tteeksi kuitenkin sarjatasoa alemmas Suomi-sarjaan, jossa Heikkinen pelasi kauden 2007\xe2\x80\x932008 kotikaupungissaan D-Kiekon riveiss\xc3\xa4. H\xc3\xa4n oli alkulohko ja varsinainen Suomi-sarjan yhteenlaskettuna tehoilla 18+27=45 joukkueen paras pistemies ja sy\xc3\xb6tt\xc3\xa4j\xc3\xa4. Heikkinen voitti kev\xc3\xa4\xc3\xa4ll\xc3\xa4 2008 Suomi-sarjan mestaruuden ja oli nostamassa D-Kiekkoa Mestikseen._NEWLINE_D-Kiekko muutti Mestikseen noustua nimens\xc3\xa4 D Teamiksi kaudeksi 2008\xe2\x80\x932009. Heikkinen haki monen muun pelaajan tavoin joukkueesta pelipaikkaa try-outin kautta, jonka p\xc3\xa4\xc3\xa4tteeksi h\xc3\xa4n sai sopimuksen. Heikkinen voitti D Teamin runkosarjan sis\xc3\xa4isen piste- ja maalip\xc3\xb6rssin tehoilla 11+23=34, kuten my\xc3\xb6s kev\xc3\xa4\xc3\xa4n 2009 pudotuspeleiss\xc3\xa4 kolmella osumallaan. H\xc3\xa4n pelasi kauden aikana my\xc3\xb6s kaksi SM-liigaottelua JYPiss\xc3\xa4. H\xc3\xa4n teki liigadebyyttins\xc3\xa4 12. joulukuuta 2008 Tampereen Ilvest\xc3\xa4 vastaan. Heikkinen teki ottelussa my\xc3\xb6s liigauransa ensimm\xc3\xa4isen ja toistaiseksi ainoan maalinsa. Maaliskuussa 2009 h\xc3\xa4n teki kolmivuotisen jatkosopimuksen D Teamin kanssa._NEWLINE_Heikkisest\xc3\xa4 tuli kaudella 2009\xe2\x80\x932010 D Teamin varakapteeni. H\xc3\xa4n oli 12 osumallaan joukkueen kolmanneksi paras maalintekij\xc3\xa4 ja h\xc3\xa4n voitti Mestis-hopeaa kev\xc3\xa4\xc3\xa4ll\xc3\xa4 2010. Heikkinen pelasi taas kaksi ottelua JYPiss\xc3\xa4 ja teki yhden sy\xc3\xb6tt\xc3\xb6pisteen. Kaudella 2010\xe2\x80\x932011 h\xc3\xa4n voitti taas D Teamin sis\xc3\xa4isen pistep\xc3\xb6rssin tehoilla 13+17=30. Heikkinen voitti kauden p\xc3\xa4\xc3\xa4tteeksi Mestis-pronssia. Kaudeksi 2015\xe2\x80\x932016 h\xc3\xa4n siirtyi vuoden mittaisella sopimuksella Suomi-sarjajoukkue Nokian Pyryyn._NEWLINE_Maaliskuussa 2011 Heikkinen teki vuoden mittaisen sopimuksen KooKoon kanssa. H\xc3\xa4n voitti Mestis-pronssia kev\xc3\xa4\xc3\xa4ll\xc3\xa4 2012. Huhtikuussa 2012 Heikkinen teki joukkueen kanssa vuoden mittaisen jatkosopimuksen. Kaudella 2012\xe2\x80\x932013 h\xc3\xa4n jakoi lukemalla +10 KooKoon sis\xc3\xa4isen tehop\xc3\xb6rssin voiton Jarno Lippojoen kanssa ja voitti kauden p\xc3\xa4\xc3\xa4tteeksi Mestis-hopeaa. Kausi 2013\xe2\x80\x932014 p\xc3\xa4\xc3\xa4ttyi Mestiksen-mestaruuteen ja kausi 2014\xe2\x80\x932015 Mestis-hopeaan._NEWLINE_Kaudeksi 2015\xe2\x80\x932016 Heikkinen siirtyi vuoden mittaisella sopimuksella Suomi-sarjajoukkue Nokian Pyryn riveihin. Siirron taustalla oli my\xc3\xb6s h\xc3\xa4nen perheens\xc3\xa4 muuttaminen Yl\xc3\xb6j\xc3\xa4rvelle siviilit\xc3\xb6iden my\xc3\xb6t\xc3\xa4. Kaudella 2016\xe2\x80\x932017 Heikkinen jakoi 27 osumallaan koko Suomi-sarjan maalip\xc3\xb6rssin voiton joukkuetoverinsa Antti Hild\xc3\xa9nin kanssa.'